Helle Thorning-Schmidt (S), 2013-12-17:
Hr. Kristian Thulesen Dahl kommer med den samme bemærkning hver eneste gang.
Jeg bruger normalt ikke det med at belære folk, og jeg vil også undlade at gøre det her, men der er altså forskel på at komme med en opfordring til et parti og så at stille et spørgsmål.
Og det undrer mig egentlig, at hr. Kristian Thulesen Dahl ikke synes, at det er spændende i debatten her at give en opfordring til et andet parti.
Det bør i hvert fald ikke forveksles med et spørgsmål, og en opfordring kan man vel godt give i den her debat.
Jeg skal medgive, at der har været nogle sager i løbet af den her uge, som vi da gerne ville have været foruden.
Jeg var meget tilfreds med min justitsminister, og han har nu været nødt til at gå af.
Og jeg er nødt til at henvise til det, som justitsministeren jo selv har sagt om det her spørgsmål, og det er meget tydeligt, at han over for Folketinget dybt har beklaget, at han har bidraget til, at medlemmerne af Retsudvalget fik en aflysning af det besøg på Christiania, som ikke var den reelle grund.
Hvad betyder det?
Jamen det betyder, at justitsministeren ikke har sagt sandheden til Folketinget, og det er meget alvorligt; det skal man selvfølgelig gøre.
Det er jo også derfor, justitsministeren har beklaget det, og jeg synes, det er helt rigtigt, at justitsministeren har beklaget det, præcis som han har gjort.
Hr. Lars Løkke Rasmussen må tilgive mig, at jeg lige går tilbage til den forrige diskussion, for han brugte jo ret lang tid på det i sine spørgsmål.
Jeg forstår udmærket, at hr. Lars Løkke Rasmussen har lyst til at tage æren for regeringens politik – det har jeg ingen problemer med at forstå – men jeg synes også, det ville klæde hr. Lars Løkke Rasmussen, at erkende, at det Danmark, vi overtog, var et Danmark, der var i krise.
Vi var ikke mindst i krise, fordi økonomien havde været overophedet.
Jeg ved godt, man har forsøgt at lægge ansvaret over på Socialdemokraterne – det er jo det nemmeste – men det er vel egentlig dybest set den på daværende tidspunkt siddende regering, som hr. Lars Løkke Rasmussen var statsminister for, som har bidraget til den overophedning.
Det andet, vi overtog, var et Danmark, hvor budgetterne år for år ikke blev overholdt.
Så jeg håber jo, at hr. Lars Løkke Rasmussen også i dag vil erkende, at det var rigtig skidt for Danmark, at man ikke magtede at sikre, at man undgik en overophedning, og at man ikke magtede at sikre, at budgetterne ikke blev holdt år og for år, og at det faktisk var en stor del af årsagen til, at krisen ramte så utrolig hårdt i forhold til Danmark.
Det ville også klæde hr. Lars Løkke Rasmussen, når han nu er så optaget af at fremhæve alle de gode ting i hans regeringstid, om han også lige fik den sidste del af det med.
I forhold til skattepolitikken vil jeg sige, at jeg jo også er tilfreds.
Jeg kunne nu ikke nå at opregne alle de reformer, vi har gennemført, men vi har jo gennemført en stor og omfattende skattereform, hvor vi sænker skatten for danskerne.
Det er rigtig godt, særlig fordi det i modsætning til den skattereform, man lavede med hr. Lars Løkke Rasmussen ved roret, jo er en skattereform, som sikrer, at helt almindelige lønmodtagere får en fordel af det her, og en skattereform, som sikrer, at deltagelsen på arbejdsmarkedet rent faktisk stiger.
Så det er en socialt afbalanceret skattereform i modsætning til den, som blev gennemført med hr. Lars Løkke Rasmussen ved roret, og det glæder jeg mig selvfølgelig over.
Jeg synes, vi er kommet langt med hensyn til skattepolitikken.
Det har Venstre så droppet indtil nu; det med at udvikle vores velfærdssamfund er ikke så vigtigt.
Men regeringen har jo den ambition, at vi gerne vil reformere og har gjort det på skatteområdet, men at vi også godt vil afsætte nogle penge til, at vi år for år kan levere det, som danskerne forventer i forhold til udviklingen af vores velfærdssamfund.
Det er ikke helt rigtigt, at Venstre ikke har interesseret sig for mine tasker eller stiletter.
Det har Venstre interesseret sig overordentlig meget for.
Det er jo også dokumentere.
I sidste valgkamp forsøgte man faktisk at gøre en særlig ting ud af det, men så trak man lidt i land, for det var åbenbart lidt for pinligt.
Men Venstre er måske dem, der over årene har interesseret sig allermest for det.
Så sådan er det.
Hvis vi så lige går tilbage til det her skattespørgsmål, er det jo interessant at diskutere skat med Venstre, også fordi der er så utrolig meget, der blæser i vinden, for vi kender jo reelt ikke Venstres skattepolitik.
Hvad er det egentlig Venstre vil?
Venstre har villet give skattelettelser til bankerne og olieselskaberne; man har villet sænke arveafgiften til glæde for de allerrigeste familier i Danmark; man har også villet give skattelettelser i bunden.
Så man har sådan set været hele vejen rundt
Jeg kunne egentlig godt tænke mig – det kan så være mit lille juleønske eller nytårsønske – at Venstre i det nye år vil lægge sin skattepolitik frem.
Hvor ville det dog være rart at se Venstres skattepolitik.
Jeg kan huske – jeg har også været i opposition en gang – at vi blev afkrævet svar på det ene og på det andet.
Jeg vil egentlig godt stille bare det lillebitte krav til Venstre, at vi fik lov til at se Venstres skattepolitik.
Det vil i hvert fald gøre det nemmere at finde ud af, hvordan Venstre vil finansiere det.
Det ville måske også give anledning til at kunne drøfte, også her i Folketingssalen, hvem Venstre er enig med.
Er man enig med Dansk Folkeparti, som jo ikke engang ville være med til den sidste skatteaftale?
Hvem er det, Venstre er enig med, når det gælder den skattepolitik, som ingen af os kender?
Kom, Venstre!
Et nytårsforsæt kunne være: Fremlæg en skattepolitik.